NEUVOSTON PÄÄTÖS,

annettu 26 päivänä huhtikuuta 2010,

Schengenin rajasäännöstön täydentämisestä Euroopan unionin jäsenvaltioiden operatiivisesta ulkorajayhteistyöstä huolehtivan viraston koordinoiman operatiivisen yhteistyön puitteissa suoritettavan ulkoisten merirajojen valvonnan osalta

(2010/252/EU)

EUROOPAN UNIONIN NEUVOSTO, joka

ottaa huomioon henkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 562/2006 (1) ja erityisesti sen 12 artiklan 5 kohdan,

ottaa huomioon Euroopan komission ehdotuksen,

sekä katsoo seuraavaa:

Kansainvälisen oikeuden säännösten mukaan kunkin valtion on velvoitettava lippunsa alla purjehtivan aluksen kapteeni auttamaan merellä hengenvaarassa olevia henkilöitä ja kiirehtimään mahdollisimman nopeasti paikalle pelastamaan merihädässä olevia henkilöitä, jos se on mahdollista aiheuttamatta vakavaa vaaraa alukselle, miehistölle tai matkustajille. Tällaista apua olisi tarjottava riippumatta autettavien henkilöiden kansalaisuudesta tai asemasta taikka olosuhteista, joista henkilöt löydetään.

Jäsenvaltiot eivät voi riittävällä tavalla saavuttaa tämän päätöksen tavoitetta eli viraston koordinoimina toimivien rajavartiolaitosten suorittamaa merirajojen valvontaa koskevien lisäsääntöjen vahvistamista, koska jäsenvaltioilla on erilaiset lait ja käytännöt, vaan se voidaan operaatioiden monikansallisen luonteen vuoksi saavuttaa paremmin unionin tasolla, joten unioni voi toteuttaa toimenpiteitä perussopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tarpeen tämän tavoitteen saavuttamiseksi.

ON HYVÄKSYNYT TÄMÄN PÄÄTÖKSEN:

1 artikla

Ulkoisten merirajojen valvontaan, jota toteutetaan Euroopan unionin jäsenvaltioiden operatiivisesta ulkorajayhteistyöstä huolehtivan viraston, jäljempänä ’virasto’, koordinoiman jäsenvaltioiden operatiivisen yhteistyön yhteydessä, sovelletaan liitteessä olevassa I osassa vahvistettuja sääntöjä. Kyseiset säännöt ja liitteessä olevassa II osassa vahvistetut ei-sitovat ohjeet liitetään osaksi kutakin viraston koordinoimaa operaatiota varten laadittavaa operaatiosuunnitelmaa.

2 artikla

Tämä päätös on osoitettu kaikille jäsenvaltioille perussopimusten mukaisesti.

(1) EUVL L 105, 13.4.2006, s. 1.

(2) EUVL L 326, 13.12.2005, s. 13.

(3) EYVL L 176, 10.7.1999, s. 36.

(4) EYVL L 176, 10.7.1999, s. 31.

(5) EUVL L 53, 27.2.2008, s. 52.

(6) EUVL L 53, 27.2.2008, s. 1.

(7) EUVL L 83, 26.3.2008, s. 3.

(8) EYVL L 131, 1.6.2000, s. 43.

(9) EYVL L 64, 7.3.2002, s. 20.

(10) EYVL L 184, 17.7.1999, s. 23.

LIITE

I OSA

Viraston koordinoimia merirajaoperaatioita koskevat säännöt

1. Yleiset periaatteet

1.1 Valvontaoperaatioon liittyvät toimenpiteet on toteutettava perusoikeuksia kunnioittaen ja niin, ettei vaaranneta pysäytettyjen tai pelastettujen henkilöiden eikä operaatioon osallistuvien yksiköiden turvallisuutta.

1.2 Ketään henkilöä ei saa laskea maihin eikä muutoin luovuttaa sellaisen maan viranomaisille, joka ei noudata palauttamiskiellon periaatetta tai josta henkilö saatetaan karkottaa tai palauttaa toiseen maahan, joka ei noudata palauttamiskieltoa. Pysäytetyille tai pelastetuille henkilöille on mahdollisuuksien mukaan annettava asianmukaisesti tietoja, jotta he voivat ilmoittaa mahdolliset syyt, joiden vuoksi he uskovat, että laskeminen maihin ehdotettuun paikkaan johtaisi palauttamiskiellon rikkomiseen, sanotun kuitenkaan rajoittamatta 1.1 kohdan soveltamista.

1.3 Koko operaation aikana on kiinnitettävä huomiota lasten, ihmiskaupan uhrien, välitöntä lääkintäapua tarvitsevien, kansainvälistä suojelua tarvitsevien sekä muiden erityisen haavoittuvassa asemassa olevien henkilöiden erityistarpeisiin.

1.4 Jäsenvaltioiden on varmistettava, että valvontaoperaatioon osallistuville rajavartijoille on annettu koulutusta perusoikeuksien ja pakolaislainsäädännön asianmukaisista säännöksistä ja että he tuntevat kansainvälisen etsintä- ja pelastusjärjestelmän.

2. Pysäyttäminen

2.1 Kun alus tai muu meriliikenteeseen tarkoitettu kulkuväline, jäljempänä ’alus’, havaitaan, sitä on lähestyttävä sen tunnistetietojen ja kansallisuuden selvittämiseksi, ja lisätoimiin ryhtymistä odotettaessa sitä on tarkkailtava turvallisen välimatkan päästä. Tiedot aluksesta on ilmoitettava välittömästi koordinointikeskukselle, joka on perustettu viraston koordinoiman merioperaation yhteydessä ja sitä varten.

2.2 Jos alus on saapumassa tai saapunut operaatioon osallistumattoman jäsenvaltion lisävyöhykkeelle tai aluevesille, tiedot aluksesta on ilmoitettava koordinointikeskukselle, joka välittää ne asianomaiselle jäsenvaltiolle.

2.3 Kaikista aluksista, joiden epäillään harjoittavan laitonta toimintaa operaation toiminta-alueeseen kuulumattomilla merialueilla, on ilmoitettava koordinointikeskukselle, joka välittää tiedot asianomaiselle jäsenvaltiolle tai asianomaisille jäsenvaltioille.

2.4 Valvontaoperaation aikana aluksiin tai muihin meriliikenteeseen tarkoitettuihin kulkuvälineisiin, joiden on perusteltua syytä epäillä kuljettavan henkilöitä, jotka aikovat kiertää rajatarkastukset rajanylityspisteissä, voidaan kohdistaa muun muassa seuraavia toimenpiteitä:

a) tietojen ja asiakirjojen pyytäminen aluksen omistuksesta, rekisteröinnistä ja muista matkaan liittyvistä seikoista sekä aluksella olevien henkilöiden henkilöllisyydestä, kansalaisuudesta ja muista asiaankuuluvista seikoista;

b) aluksen pysäyttäminen, alukselle nousu ja aluksen, sen lastin ja aluksella olevien henkilöiden tarkastaminen sekä aluksella olevien henkilöiden kuulustelu;

c) ilmoittaminen aluksella oleville henkilöille, ettei heillä ole lupaa ylittää rajaa ja että aluksen johtoa voidaan rangaista matkan mahdollistamisesta;

d) aluksen takavarikointi ja sillä olevien henkilöiden kiinniotto;

e) aluksen määrääminen muuttamaan reittiään siten, että se poistuu aluevesiltä tai lisävyöhykkeeltä tai välttyy saapumasta niille, ja aluksen saattaminen tai seuraaminen, kunnes se on matkalla kohti tällaista reittiä;

f) aluksen tai sillä olevien henkilöiden ohjaaminen kolmanteen maahan tai aluksen tai sillä olevien henkilöiden luovuttaminen kolmannen maan viranomaisille;

g) aluksen tai sillä olevien henkilöiden ohjaaminen isäntäjäsenvaltioon tai operaatioon osallistuvaan muuhun jäsenvaltioon.

2.5 Edellä 2.4 kohdassa tarkoitetut toimenpiteet on toteutettava seuraavin edellytyksin:

2.5.1 Aluevedet ja lisävyöhyke

2.5.1.1 Edellä 2.4 kohdassa tarkoitetut toimenpiteet on toteutettava isäntäjäsenvaltion annettua luvan ja noudattaen sen antamia ohjeita, jotka on toimitettu operaatioon osallistuvalle yksikölle koordinointikeskuksen kautta. Yksikön on ilmoitettava isäntäjäsenvaltiolle koordinointikeskuksen kautta, onko pysäytetyn aluksen päällikkö pyytänyt ilmoittamaan asiasta lippuvaltion diplomaattiselle edustajalle tai konsulivirkamiehelle.

2.5.1.2 Kaikki operatiiviset toimet operaatioon osallistumattoman jäsenvaltion aluevesillä tai lisävyöhykkeellä on toteutettava kyseisen rannikkovaltion luvalla. Koordinointikeskukselle on ilmoitettava kaikesta yhteydenpidosta kyseisen rannikkovaltion kanssa sekä toteutetuista toimista.

2.5.2 Lisävyöhykkeen ulkopuoliset avomerialueet

2.5.2.1 Jos alus purjehtii operaatioon osallistuvan jäsenvaltion lipun alla tai käyttää operaatioon osallistuvan jäsenvaltion kansallista rekisteröintitunnusta, 2.4 kohdassa tarkoitetut toimenpiteet on toteutettava lippuvaltion annettua luvan. Kyseistä jäsenvaltiota koordinointikeskuksessa edustavalla kansallisella viranomaisella on oltava valtuudet myöntää tai välittää tällainen lupa.

2.5.2.2 Jos alus purjehtii operaatioon osallistumattoman jäsenvaltion tai kolmannen maan lipun alla tai käyttää operaatioon osallistumattoman jäsenvaltion tai kolmannen maan rekisteröintitunnusta, rekisteröinnistä on pyydettävä vahvistus lippuvaltiolta asianmukaisten kanavien kautta, ja jos kansallisuus vahvistetaan, maahanmuuttajien salakuljetuksen kieltämistä koskevan Palermon pöytäkirjan mukaisesti lippuvaltiolta on pyydettävä lupa toteuttaa 2.4 kohdassa tarkoitetut toimenpiteet. Koordinointikeskukselle on ilmoitettava kaikesta yhteydenpidosta lippuvaltion kanssa.

2.5.2.3 Jos on perusteltua syytä epäillä, että vieraan valtion lipun alla purjehtivalla tai lippuaan näyttämästä kieltäytyvällä aluksella on tosiasiassa sama kansallisuus kuin operaatioon osallistuvalla yksiköllä, yksikön on varmistuttava aluksen oikeudesta purjehtia käyttämänsä lipun alla. Tätä varten yksikkö voi lähettää upseerin komennossa olevan veneen epäilyksen kohteena olevan aluksen luokse. Jos asiakirjojen tarkastaminen ei poista epäilyksiä, yksikön on tehtävä aluksella lisätarkastus, joka on suoritettava mahdollisimman hienovaraisesti. Valtioon, jonka lipun alla aluksen uskotaan purjehtivan, on otettava yhteyttä asianmukaisten kanavien kautta.

2.5.2.4 Jos on perusteltua syytä epäillä, että vieraan valtion lipun alla purjehtivalla tai lippuaan näyttämästä kieltäytyvällä aluksella on tosiasiassa jonkin toisen operaatioon osallistuvan jäsenvaltion kansallisuus, aluksen oikeus purjehtia käyttämänsä lipun alla on varmistettava asianomaisen jäsenvaltion luvalla. Kyseistä jäsenvaltiota koordinointikeskuksessa edustavalla kansallisella viranomaisella on oltava valtuudet myöntää tai välittää tällainen lupa. Jos edellä mainituissa tapauksissa aluksen kansallisuutta koskevat epäilykset osoittautuvat perustelluiksi, on toteutettava 2.4 kohdassa tarkoitetut toimenpiteet 2.5.2.1 kohdassa asetetuin edellytyksin.

2.5.2.5 Jos on perusteltua syytä epäillä, että alus on vailla kansallisuutta tai rinnastettavissa kansallisuutta vailla olevaan alukseen, operaatioon osallistuvan yksikön on varmistuttava aluksen oikeudesta purjehtia käyttämänsä lipun alla. Tätä varten yksikkö voi lähettää upseerin komennossa olevan veneen epäilyksen kohteena olevan aluksen luokse. Jos asiakirjojen tarkastaminen ei poista epäilyksiä, yksikön on tehtävä aluksella lisätarkastus, joka on suoritettava mahdollisimman hienovaraisesti. Edellä 2.4 kohdassa tarkoitetut toimenpiteet on toteutettava, jos epäilyt aluksen kansalaisuudettomuudesta osoittautuvat perustelluiksi ja jos on perusteltua syytä epäillä, että alus osallistuu maahanmuuttajien salakuljettamiseen meritse kansainvälisen järjestäytyneen rikollisuuden vastaista Yhdistyneiden kansakuntien yleissopimusta täydentävässä, maitse, meritse ja ilmateitse tapahtuvan maahanmuuttajien salakuljetuksen kieltämistä koskevassa lisäpöytäkirjassa tarkoitetulla tavalla. Alus on vailla kansallisuutta tai rinnastettavissa kansallisuutta vailla olevaan alukseen, jos mikään valtio ei ole myöntänyt alukselle oikeutta purjehtia lippunsa alla tai jos alus purjehtii kahden tai useamman valtion lipun alla ja käyttää lippuja itselleen edulliseksi katsomallaan tavalla.

2.5.2.6 Alusta on tarkkailtava turvallisen välimatkan päästä odotettaessa lippuvaltiolta lupaa ryhtyä muihin toimenpiteisiin tai jos lupaa ei ole saatu. Ilman lippuvaltion nimenomaista lupaa ei saa ryhtyä muihin toimenpiteisiin kuin niihin, jotka ovat välttämättömiä välittömän hengenvaaran välttämiseksi II osan 1 jakson mukaisesti, tai niihin, jotka perustuvat asiaankuuluviin kahden- tai monenvälisiin sopimuksiin, jollei alus ole saapunut lisävyöhykkeelle.

II OSA

Ohjeet viraston koordinoimien merirajaoperaatioiden yhteydessä tapahtuvia etsintä- ja pelastustilanteita ja henkilöiden maihin laskemista varten

1. Etsintä- ja pelastustilanteet

1.1 Jäsenvaltioiden on noudatettava velvoitetta antaa apua merihädässä oleville henkilöille etsintä- ja pelastustilanteita koskevien kansainvälisten yleissopimusten sovellettavien määräysten mukaisesti ja perusoikeuksien kunnioittamista koskevien vaatimusten mukaisesti. Osallistuvien yksiköiden on tarjottava apua kaikille merihädässä oleville aluksille tai henkilöille. Apua on tarjottava riippumatta tällaisen henkilön kansalaisuudesta tai asemasta taikka olosuhteista, joista henkilö löydetään.

1.2 Jos rajavalvontaoperaatioon osallistuva yksikkö joutuu operaation aikana tilanteeseen, jossa ei ole varmuutta aluksen tai jonkun sillä olevan henkilön turvallisuudesta tai näiden turvallisuutta epäillään, yksikön olisi mahdollisimman pian välitettävä kaikki saatavilla olevat tiedot sille pelastustoiminnan koordinointikeskukselle, joka vastaa etsintä- ja pelastusalueesta, jossa tilanne ilmenee.

Tapauksissa, joissa etsintä- ja pelastusalueesta vastaavan kolmannen maan pelastustoiminnan koordinointikeskus ei vastaa operaatioon osallistuvan yksikön lähettämään ilmoitukseen, yksikön olisi otettava yhteyttä isäntäjäsenvaltion pelastustoiminnan koordinointikeskukseen.

Odottaessaan pelastustoiminnan koordinointikeskuksen ohjeita operaatioon osallistuvien yksiköiden olisi toteutettava kaikki tarvittavat toimenpiteet asianomaisten henkilöiden turvallisuuden varmistamiseksi.

1.3 Operaatioon osallistuvien yksiköiden olisi otettava kaikki asiaankuuluvat seikat huomioon ja toimitettava niistä arvionsa vastaavalle pelastustoiminnan koordinointikeskukselle. Näitä seikkoja ovat erityisesti seuraavat:

a) onko alus pyytänyt apua;

b) onko alus merikelpoinen ja kuinka todennäköistä on, ettei alus pysty pääsemään lopulliseen määränpäähänsä;

c) matkustajamäärän suhde aluksen tyyppiin (ylikuormitus);

d) onko aluksella riittävästi tarvikkeita (polttoainetta, vettä, elintarvikkeita jne.), jotta se pääsee rannikolle asti;

e) onko aluksella pätevä miehistö ja päällikkö;

f) onko aluksella turvallisuus-, navigointi- ja viestintälaitteet;

g) onko aluksella välitöntä lääkintäapua tarvitsevia matkustajia;

h) onko aluksella kuolleita matkustajia;

i) onko aluksella lapsia tai raskaana olevia naisia;

j) sää- ja meriolosuhteet.

1.4 Hätätilan olemassaolon ei pitäisi riippua yksinomaan siitä, onko apua tosiasiassa pyydetty, eikä sitä pitäisi määritellä yksinomaan tällä perusteella.

Tapauksissa, joissa aluksella olevat henkilöt kieltäytyvät avusta, vaikka aluksen havaitaan olevan hätätilassa, operaatioon osallistuvan yksikön olisi ilmoitettava asiasta pelastustoiminnan koordinointiyksikölle sekä täytettävä huolehtimisvelvollisuutensa toteuttamalla kaikki toimenpiteet, joita kyseisten henkilöiden turvallisuus edellyttää. Samalla olisi kuitenkin vältettävä toimia, jotka voisivat pahentaa tilannetta tai mahdollisesti lisätä loukkaantumisten tai kuolemien määrää.

1.5 Operaation koordinointikeskukselle olisi ilmoitettava mahdollisimman pian kaikista yhteydenotoista pelastustoiminnan koordinointikeskukseen ja toimista, joihin operaatioon osallistuva yksikkö on ryhtynyt.

1.6 Jos aluksen ei voida katsoa tai ei voida enää katsoa olevan hätätilassa tai jos etsintä- ja pelastusoperaatio on saatu päätökseen, operaatioon osallistuvan yksikön olisi jatkettava operaatiota I osan mukaisesti neuvoteltuaan operaation koordinointikeskuksen kanssa.

2. Maihin laskeminen

2.1 Operaatiosuunnitelmassa olisi esitettävä pysäytettyjen tai pelastettujen henkilöiden maihin laskemista koskevat yksityiskohtaiset säännöt, joiden on oltava kansainvälisen oikeuden ja voimassa olevien kahdenvälisten sopimusten mukaisia. Operaatiosuunnitelmasta ei saa johtua velvoitteita niille jäsenvaltioille, jotka eivät osallistu operaatioon.

Henkilöt olisi laskettava maihin ensisijaisesti siihen kolmanteen maahan, josta heitä kuljettava alus on lähtenyt, tai maahan, jonka aluevesien tai etsintä- ja pelastusalueen kautta se on kulkenut, sanotun kuitenkaan rajoittamatta pelastustoiminnan koordinointikeskuksen vastuuta, ja jos tämä ei ole mahdollista, henkilöt olisi laskettava maihin ensisijaisesti isäntäjäsenvaltioon, ellei ole välttämätöntä toimia toisin heidän turvallisuutensa varmistamiseksi.

2.2 Koordinointikeskukselle olisi ilmoitettava I osan 1.2 kohdassa tarkoitetuista henkilöistä, ja sen olisi toimitettava nämä tiedot isäntäjäsenvaltion toimivaltaisille viranomaisille. Operaatiosuunnitelmassa olisi kyseisten tietojen perusteella vahvistettava, mitä jatkotoimia voidaan toteuttaa.